ธปท.เปิดช่อง เอสเอฟไอ ขยายธุรกิจ
ธปท.เปิดทางแบงก์รัฐทำธุรกิจ หรือบริการอื่นนอกเหนือพันธกิจได้ ยันฐานะยังแกร่ง มีสำรองเพียงพอรับหนี้เสีย
24 ส.ค. 2559

ธปท.เปิดทางแบงก์รัฐทำธุรกิจ หรือบริการอื่นนอกเหนือพันธกิจได้ ยันฐานะยังแกร่ง มีสำรองเพียงพอรับหนี้เสีย
นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวในงานสัมมนา “พลิกโฉม SFIs กับภารกิจที่ตอบโจทย์และตรงจุด เพื่อเศรษฐกิจไทยเติบโตต่อเนื่อง” ว่า ในการกำกับสถาบันการเงินเฉพาะกิจ (เอสเอฟไอ) ที่ ธปท.รับมาดูแลนั้น ธปท.ได้เสนอกฎเกณฑ์ไป 24 เรื่อง และคลังได้ทยอยออกมา โดยการดูแลจะให้ใกล้เคียงกับธนาคารพาณิชย์ในเรื่องที่จำเป็นเพื่อให้เกิดความยืดหยุ่นในการปฏิบัติงานของเอสเอฟไอ โดยเอสเอฟไอส่วนใหญ่ฐานการเงินดี ยกเว้น 2 แห่งที่อยู่ระหว่างแก้ไขฐานะ ขณะที่การกันสำรองของทั้งระบบถือว่าเพียงพอต่อระดับหนี้ที่ไม่ก่อให้เกิดรายได้ (เอ็นพีแอล) ที่เกิดขึ้นแล้วและกำลังจะเกิด
สำหรับการขอทำธุรกิจอื่นนอกเหนือจากพันธกิจ เช่น ธนาคารอาคารสงเคราะห์ (ธอส.) ที่แม้จะมีพันธกิจในการให้สินเชื่อที่อยู่อาศัย แต่จะขอไปทำธุรกิจบัตรเครดิตด้วยนั้น ธปท.ไม่ขัดข้อง หากการขยายไปทำธุรกิจที่เกี่ยวเนื่อง และมีการจัดการบริหารจัดการความเสี่ยงที่เหมาะสม
“ถ้าทำในสิ่งที่ได้มาจากฐานลูกค้าเงินฝาก ก็ไม่เป็นไร เพราะอาจมีความจำเป็นการเพิ่มผลิตภัณฑ์ทางการเงิน ในเรื่องนี้ ธปท.ไม่ได้ขัดข้อง เพราะอีกด้านเอสเอฟไอก็ยังจำเป็นต้องสร้างผลประกอบการและต้องแข่งขันเพื่อความอยู่รอดให้ได้ด้วย” นายวิรไท กล่าว   
สำหรับการสร้างความยั่งยืนให้กับเอสเอฟไอ มีปัจจัยหลัก 4 ประการที่ต้องให้ความสำคัญ คือ (1) ฐานะการเงินที่มั่นคง (2) ความสามารถของฝ่ายจัดการ (3) ความเป็นเลิศในระบบปฏิบัติงาน โดยเฉพาะการบริหารความเสี่ยงและระบบการควบคุมภายใน และ (4) คือ ความมั่นใจการดำเนินงานที่โปร่งใสและความไว้วางใจจากประชาชน ในการให้บริการที่เป็นธรรม 
อย่างไรก็ตาม เอสเอฟไอกำลังเผชิญความท้าทายอย่างน้อย 3 ประการ คือ ความผันผวนของระบบเศรษฐกิจและการเงินโลก ที่จะส่งผลต่ออัตราดอกเบี้ย ค่าเงิน ราคาสินค้าโภคภัณฑ์ รวมถึงความแปรปรวนของภูมิอากาศ ที่มีผลต่อรายได้ของกลุ่มลูกค้าเอสเอฟไอ โดยเฉพาะเอสเอ็มอีผู้ส่งออก และกลุ่มเกษตรกร ประการที่่สอง คือ พัฒนาการของเทคโนโลยี ที่ท้าทายการดูแลความเสี่ยง และสาม ความท้าทายจากกฎเกณฑ์ใหม่ๆ ที่ ธปท.จะนำมากำกับดูแล ทั้งการปฏิรูปรัฐวิสาหกิจ มาตรฐานบัญชีใหม่ๆหรือกฎกติกาเกี่ยวกับการป้องกันและปราบปรามการฟอกเงินและต่อต้านการก่อการร้าย